CELEX: 32021D1743
Language: mt
Date: 2021-09-28 00:00:00
Title: Deċiżjoni tal-Kunsill (UE) 2021/1743 tat-28 ta’ Settembru 2021 dwar il-pożizzjoni li għandha tittieħed f’isem l-Unjoni Ewropea fil-Kumitat ta’ Tmexxija Reġjonali tal-Komunità tat-Trasport fir-rigward tal-istabbiliment ta’ Kumitat Tekniku dwar it-Trasport fuq l-Ilma u l-Multimodalità

1.10.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 348/27
               
            
         DEĊIŻJONI TAL-KUNSILL (UE) 2021/1743
         tat-28 ta’ Settembru 2021
         dwar il-pożizzjoni li għandha tittieħed f’isem l-Unjoni Ewropea fil-Kumitat ta’ Tmexxija Reġjonali tal-Komunità tat-Trasport fir-rigward tal-istabbiliment ta’ Kumitat Tekniku dwar it-Trasport fuq l-Ilma u l-Multimodalità
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 91 u l-Artikolu 100(2), flimkien mal-Artikolu 218(9) tiegħu,
         Wara li kkunsidra l-proposta tal-Kummissjoni Ewropea,
         Billi:
         
                     (1)
                  
                  
                     It-Trattat li jistabbilixxi l-Komunità tat-Trasport (“TCT”) ġie konkluż mill-Unjoni permezz tad-Deċiżjoni tal-Kunsill (UE) 2019/392 (1) u daħal fis-seħħ fl-1 ta’ Mejju 2019.
                  
               
                     (2)
                  
                  
                     Il-Kumitat ta’ Tmexxija Reġjonali ġie stabbilit mit-TCT għall-amministrazzjoni u għal implimentazzjoni kif suppost tat-TCT. Skont l-Artikolu 26 tat-TCT, il-Kumitat ta’ Tmexxija Reġjonali għandu jadotta deċiżjonijiet biex jistabbilixxi kumitati tekniċi.
                  
               
                     (3)
                  
                  
                     Il-kumitati tekniċi jistgħu jagħmlu proposti għal deċiżjoni fl-isfera tar-responsabbiltà tagħhom lill-Kumitat ta’ Tmexxija Reġjonali. Il-kumitati tekniċi jikkonsistu minn rappreżentanti tal-Partijiet Kontraenti għat-TCT. Il-parteċipazzjoni bħala osservatur hija miftuħa għall-Istati Membri kollha tal-Unjoni.
                  
               
                     (4)
                  
                  
                     Il-Kumitat ta’ Tmexxija Reġjonali dalwaqt se jadotta deċiżjoni biex jistabbilixxi Kumitat Tekniku dwar it-Trasport fuq l-Ilma u l-Multimodalità.
                  
               
                     (5)
                  
                  
                     L-istabbiliment ta’ Kumitat Tekniku dwar it-Trasport fuq l-Ilma u l-Multimodalità se jgħin fil-kisba tal-għan tat-TCT, jiġifieri l-ħolqien ta’ Komunità tat-Trasport fil-qasam tat-trasport bit-triq, bil-ferrovija, bil-passaġġi fuq l-ilma intern u marittimu kif ukoll l-iżvilupp tan-network tat-trasport bejn l-Unjoni u l-Partijiet fix-Xlokk tal-Ewropa.
                  
               
                     (6)
                  
                  
                     Kumitat Tekniku dwar it-Trasport fuq l-Ilma u l-Multimodalità jenħtieġ li jkollu l-għan li jindirizza kwistjonijiet kritiċi li jirrigwardaw it-trasport fuq l-ilma, li jinkludi affarijiet marittimi, passaġġi fuq l-ilma intern u portijiet, kif ukoll li jindirizza l-aspetti ta’ multimodalità, u li jippromwovi l-użu effiċjenti, ta’ tali trasport.
                  
               
                     (7)
                  
                  
                     Jixraq li tiġi stabbilita l-pożizzjoni li għandha tittieħed f’isem l-Unjoni fil-Kumitat ta’ Tmexxija Reġjonali fir-rigward tal-istabbilment ta’ Kumitat Tekniku dwar it-Trasport fuq l-Ilma u l-Multimodalità, peress li tali deċiżjoni hija meħtieġa għall-implimentazzjoni tat-TCT u se tkun vinkolanti fuq l-Unjoni,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f’isem l-Unjoni fil-Kumitat ta’ Tmexxija Reġjonali stabbilit bit-Trattat li jistabbilixxi l-Komunità tat-Trasport fir-rigward tal-istabbiliment ta’ Kumitat Tekniku dwar it-Trasport fuq l-Ilma u l-Multimodalità għandha tkun ibbażata fuq l-abbozz tad-deċiżjoni tal-Kumitat ta’ Tmexxija Reġjonali (2).
            Jista’ jintlaħaq qbil mir-rappreżentanti tal-Unjoni fil-Kumitat ta’ Tmexxija Reġjonali dwar bidliet minuri fir-rigward ta’ dak l-abbozz ta’ deċiżjoni mingħajr ma tittieħed deċiżjoni ulterjuri mill-Kunsill.
         
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, it-28 ta’ Settembru 2021.
            
               
                  Għall-Kunsill
               
               
                  Il-President
               
               S. KUSTEC
            
         
         
            (1)  Id-Deċiżjoni tal-Kunsill (UE) 2019/392 tal-4 ta’ Marzu 2019 dwar il-konklużjoni, f’isem l-Unjoni Ewropea, tat-Trattat li jistabbilixxi l-Komunità tat-Trasport (ĠU L 71, 13.3.2019, p. 1.).
         
            (2)  Ara d-dokument ST 11514/21 fuq http://register.consilium.europa.eu.